《竹隐新篱》
宋代·赵蕃

地迥阙虎落，秋来逢鼠偷。
贫居乏给使，力作费营谋。
邻近俱相集，欢言卒未休。
浊醪浇渴肺，香饭饱饥喉。
密篠分新翠，深林失故稠。
斩除才就束，委积动成丘。
经布潜依堑，蛇行曲过沟。
周遭类屏障，森列胜戈予。
黄耳斯逃责，青毡好在不。
幽栖知有托，高枕得无忧。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。